b'\n_START_ARTICLE_\nSeltsimehelik kohus\n_START_PARAGRAPH_\nSeltsimehelik kohus (vene keeles \xd1\x82\xd0\xbe\xd0\xb2\xd0\xb0\xd1\x80\xd0\xb8\xd1\x89\xd0\xb5\xd1\x81\xd0\xba\xd0\xb8\xd0\xb9 \xd1\x81\xd1\x83\xd0\xb4) oli N\xc3\xb5ukogude Liidus \xc3\xbchiskondlik organ, kus arutati v\xc3\xa4iksemaid \xc3\xb5iguserikkumisi._NEWLINE_Seltsimehelikud kohtud tegutsesid asutuste, ettev\xc3\xb5tete, organisatsioonide ja majandite (kolhooside ja sovhooside), samuti majavalitsuste ja t\xc3\xa4navakomiteede juures ja nende koosseis valiti kaheks aastaks.\n_START_SECTION_\nP\xc3\xa4devus\n_START_PARAGRAPH_\nSeltsimeheliku kohtu p\xc3\xa4devusse kuulusid j\xc3\xa4rgmised k\xc3\xbcsimused:_NEWLINE_1) m\xc3\xb5juva p\xc3\xb5hjuseta t\xc3\xb6\xc3\xb6lt puudumine, alkoholijoobes t\xc3\xb6\xc3\xb6l viibimine, t\xc3\xb6\xc3\xb6le hilinemine v\xc3\xb5i enneaegne t\xc3\xb6\xc3\xb6lt lahkumine v\xc3\xb5i muu t\xc3\xb6\xc3\xb6distsipliini rikkumine, kohusetundetu t\xc3\xb6\xc3\xb6tamine v\xc3\xb5i t\xc3\xb6\xc3\xb6seisaku tekitamine t\xc3\xb6\xc3\xb6taja lohaka suhtumise t\xc3\xb5ttu oma kohustustesse;_NEWLINE_2) t\xc3\xb6\xc3\xb6kaitse (sealhulgas ohutustehnika, t\xc3\xb6\xc3\xb6tervishoiu) v\xc3\xb5i tuleohutuse n\xc3\xb5uete mittet\xc3\xa4itmine (kui see ei toonud kaasa kriminaalvastutust);_NEWLINE_3) seadmete, inventari, t\xc3\xb6\xc3\xb6riistade, materjalide ja muu riigi v\xc3\xb5i \xc3\xbchiskonna vara kaotamine v\xc3\xb5i rikkumine oma kohustustesse lohaka suhtumise tagaj\xc3\xa4rjel (kui see ei toonud kaasa kriminaalvastutust);_NEWLINE_4) riiklikule ettev\xc3\xb5ttele, asutusele, organisatsioonile, kolhoosile v\xc3\xb5i muule kooperatiivsele v\xc3\xb5i \xc3\xbchiskondlikule organisatsioonile kuuluvate transpordivahendite, p\xc3\xb5llumajandustehnika, t\xc3\xb6\xc3\xb6pinkide, t\xc3\xb6\xc3\xb6riistade, tooraine v\xc3\xb5i muu vara omavoliline kasutamine isiklikel eesm\xc3\xa4rkidel, kui see ei p\xc3\xb5hjustanud nimetatud ettev\xc3\xb5ttele, asutusele v\xc3\xb5i organisatsioonile olulist kahju;_NEWLINE_5) alkohoolsete jookide joomine avalikes kohtades, v\xc3\xa4lja arvatud kaubandus- ja \xc3\xbchiskondliku toitlustamise ettev\xc3\xb5tted, kus alkohoolsete jookide lahtine m\xc3\xbc\xc3\xbck on lubatud, avalikesse kohtadesse joobnud olekus ilmumine, millega solvati inimv\xc3\xa4\xc3\xa4rikust ja \xc3\xbchiskondlikku moraalitunnet; puskari v\xc3\xb5i muude kodusel teel valmistatud kangete alkohoolsete jookide omandamine;_NEWLINE_6) riigi v\xc3\xb5i \xc3\xbchiskonna vara pisiriisumine, pisihuligaansus, esmakordselt toimepandud pisispekulatsioon, kodanike isiklikus omanduses olevate v\xc3\xa4hev\xc3\xa4\xc3\xa4rtuslike tarbeesemete vargus, kui s\xc3\xbc\xc3\xbcdlane ja kannatanu olid sama kollektiivi liikmed;_NEWLINE_7) solvamine, laim, peksmine ja kerge kehavigastuse tekitamine, mis ei p\xc3\xb5hjustanud terviseriket, kui need teod pandi toime esmakordselt, ropendamine;_NEWLINE_8) vanema, eestkostja v\xc3\xb5i hooldaja poolt laste kasvatamise kohustuste t\xc3\xa4itmataj\xc3\xa4tmine v\xc3\xb5i mitten\xc3\xb5uetekohane t\xc3\xa4itmine, ebav\xc3\xa4\xc3\xa4rikas suhtumine vanematesse; ebav\xc3\xa4\xc3\xa4rikas k\xc3\xa4itumine perekonnas, ebav\xc3\xa4\xc3\xa4rikas suhtumine naisisikusse;_NEWLINE_9) elu- ja mitteeluruumide ning kommunaalseadmete rikkumine, tuleohutuse eeskirjade mittet\xc3\xa4itmine;_NEWLINE_10) korterites ja \xc3\xbchiselamutes sisekorra eeskirjade rikkumine, majaelanike vaidlused abi- ja teenindusotstarbeliste ruumide kasutamise, kommunaalteenuste eest tasumise ja \xc3\xbchiskasutuses olevate ruumide jooksva remondi kulude kandmise \xc3\xbcle; vaidlused seoses maat\xc3\xbcki kasutamisega;_NEWLINE_11) kahe v\xc3\xb5i enama kodaniku \xc3\xbchises omanduses oleva ehitise, samuti neile eraldatud maat\xc3\xbcki kasutamise kindlaksm\xc3\xa4\xc3\xa4ramine, kolhoosipere vara jagamine ja kolhoosipere varast osa eraldamine, abikaasade vahel vara jagamine, kui vaidlevad pooled on n\xc3\xb5us asja arutamisega seltsimehelikus kohtus;_NEWLINE_12) puude ja muu haljastuse rikkumine; esmakordse v\xc3\xa4ikese metsarikkumisega p\xc3\xb5hjustatud kahju sissen\xc3\xb5udmine, kui kahjusumma ei \xc3\xbcleta 30 rubla;_NEWLINE_13) kodanikevahelised varalised vaidlused, kui vaidlusosalised on n\xc3\xb5us asja arutamisega seltsimehelikus kohtus ja vaidlusalune summa ei \xc3\xbcleta 50 rubla;_NEWLINE_14) administratiivsed \xc3\xb5iguserikkumised, kui organ v\xc3\xb5i ametiisik, kellele on antud \xc3\xb5igus m\xc3\xa4\xc3\xa4rata administratiivkorras rahatrahvi, peab vajalikuks anda materjalid arutamiseks seltsimehelikule kohtule.\n_START_SECTION_\nAsjade arutamine\n_START_PARAGRAPH_\nAsjade arutamine seltsimehelikus kohtus toimus \xc3\xb5igusrikkuja t\xc3\xb6\xc3\xb6-, \xc3\xb5ppimis- v\xc3\xb5i elukoha j\xc3\xa4rgi. Seltsimehelik kohus pidi lahendamiseks saabunud asjad lahendama 15 p\xc3\xa4eva jooksul nende saabumisest.\n_START_SECTION_\nM\xc3\xb5jutusvahendid\n_START_PARAGRAPH_\nSeltsimehelik kohus v\xc3\xb5is s\xc3\xbc\xc3\xbcdlase suhtes rakendada \xc3\xbchte j\xc3\xa4rgmistest m\xc3\xb5jutusvahenditest:_NEWLINE_1) kohustada s\xc3\xbc\xc3\xbcdlast avalikult vabandama kannatanu v\xc3\xb5i kollektiivi ees;_NEWLINE_2) teha seltsimehelik hoiatus;_NEWLINE_3) avaldada \xc3\xbchiskondlikku laitust;_NEWLINE_4) teha \xc3\xbchiskondlik noomitus selle avaldamisega ajakirjanduses v\xc3\xb5i ilma;_NEWLINE_5) m\xc3\xa4\xc3\xa4rata rahatrahvi kuni 10 rubla, kui \xc3\xbcleastumine polnud seotud t\xc3\xb6\xc3\xb6distsipliini rikkumisega; riigi v\xc3\xb5i \xc3\xbchiskonna vara pisiriisumise eest \xe2\x80\x93 kuni 30 rubla, korduva pisiriisumise eest \xe2\x80\x93 kuni 50 rubla;_NEWLINE_6) t\xc3\xb6\xc3\xb6distsipliini rikkumise korral teha ettev\xc3\xb5tte, asutuse v\xc3\xb5i organisatsiooni juhile ettepanek t\xc3\xb6\xc3\xb6seadusandluses etten\xc3\xa4htud korras s\xc3\xbc\xc3\xbcdlase \xc3\xbcleviimiseks v\xc3\xa4hemtasutavale t\xc3\xb6\xc3\xb6le v\xc3\xb5i madalamale ametikohale;_NEWLINE_7) teha ettev\xc3\xb5tte, asutuse v\xc3\xb5i organisatsiooni juhile ettepanek seadusandluses etten\xc3\xa4htud korras vallandada t\xc3\xb6\xc3\xb6lt kasvatuslikke funktsioone t\xc3\xa4itev t\xc3\xb6\xc3\xb6taja v\xc3\xb5i rahaliste v\xc3\xb5i kaubaliste v\xc3\xa4\xc3\xa4rtustega vahetult tegelev t\xc3\xb6\xc3\xb6taja, kui seltsimehelik kohus, arvestades selle isiku poolt toimepandud \xc3\xbcleastumise iseloomu, ei pidanud v\xc3\xb5imalikuks talle edaspidi seda t\xc3\xb6\xc3\xb6d usaldada.\n_START_SECTION_\nSeltsimeheliku kohtu koosseis\n_START_PARAGRAPH_\nSeltsimeheliku kohtu liikmed valiti t\xc3\xb6\xc3\xb6tajate kollektiivide \xc3\xbcldkoosolekutel ja kodanike elukohaj\xc3\xa4rgsetel koosolekutel avalikul h\xc3\xa4\xc3\xa4letamisel kaheks aastaks. Kohtu koosseisus pidi olema v\xc3\xa4hemalt viis liiget.'